  Туспуктэм: freepik.com Наталия Сильвестрова Удмуртиын нырысетӥ типъем сакырвисёнэн курадӟись 440 нылпилы глюкозаез вис карытэк чаклан системаос сётӥзы. Тӥрлыкез элькун тӧролэн Александр Бречаловлэн но ӟеч лэсьтонъя «САФМАР» фондлэн юрттэменызы басьтӥзы. Со сярысь тазалыкез утёнъя министерстволэн пресс-службаез ивортӥз. Сӧзнэтъёсты эмъюмвузанниосы келязы ни, али анай-атайёслы дышетонъёс ортчыто. « Глюкозаез вис карытэк чаклан системаен нылпилэсь тазалыксэ но лулпырыос вискысь тульвуысь глюкозалэсь бадӟалазэ уй но нунал чакланы луэ. Нылпиослы со тужгес но кулэ – пиналъёслы мар сиемзэс чакланы но дырыз дыръя эмъюм юыны секытгес. Сӧзнэт нимысьтыз датчикен кӧня ке час ӵоже огпол тодэтъёсты басьтэ но соосты приложение пыр телефонэ келя. Озьы анай-атайёс глюкозалэсь будэмзэ яке кулэсмемзэ дырыз дыръя адӟыны но кулэ ужрад кутыны быгато. Со сяна, система нылпи понна сокем травматичной уг луы – соин эскерон лэсьтон понна ялан вирез басьтоно ӧвӧл » Наталья Соколова, Удмуртиысь тазалыкез утёнъя министрлэн воштӥсез Россиын туннэ нуналлы 5,3 миллион адями сакыр висёнэн курадӟе, со пӧлысь ог 58 сюрсэз – нырысетӥ типъем сакырвисёнэн висись нылпиос. Удмуртиын котькуд ар черлэн нырысетӥ но кыкетӥ типеныз 3,5 висён учыръёсты шараяло. Кунын «Борьба с сахарным диабетом» федерал ӵектос радъялозы, соя нылпиослы глюкозаез вис карытэк чаклан системаос басьялозы. « Али глюкозаез вис карытэк чаклан системаосты улосъёс асьсэос басьто. Ми соослы юрттэт сётомы. Туннэ нуналлы ньыль эм тӥрлык регистрировать каремын. Со сяна, кунысь лэсьтӥсь-поттӥсьёс асьме сӧзнэтъёс бордын ужало ни, 2024-тӥ арлэн нырысетӥ ӝыныяз соосты клинической эскеронъёс быдэстыны малпало » Михаил Мурашко, Россиысь тазалыкез утёнъя министр Тодэ вайытом, 2022-тӥ Удмуртиын сакырвисёнэн курадӟись 122 нылпилы глюкозаез вис карытэк чаклан системаос сётӥзы. Тегъёс: Тазалык нылпиос Удмуртия  